b'\n_START_ARTICLE_\nMitja Saje\n_START_SECTION_\n\xc5\xbdivljenje\n_START_PARAGRAPH_\nMitja Saje ve\xc4\x8dinoma \xc5\xbeivi in dela v Ljubljani. Med \xc5\xa1tudijem na Ekonomski fakulteti Univerze v Ljubljani, v \xc4\x8dasu nekdanje neuvr\xc5\xa1\xc4\x8dene Jugoslavije, je prepotoval dobr\xc5\xa1en del sveta: Evropo, ZDA, Severno Afriko, skupaj z Andrejem Beke\xc5\xa1em preko Srednjega vzhoda in Indije na Japonsko in nato \xc5\xa1e Vzhodno Afriko in ZSSR. _NEWLINE_Vzporedno z ekonomijo je \xc5\xa1tudiral tudi geografijo in sociologijo na Filozofski fakulteti Univerze v Ljubljani, kar je kon\xc4\x8dal z diplomo prve stopnje. Po diplomi druge stopnje iz ekonomije leta 1972 je sodeloval s Centrom za prou\xc4\x8devanje sodelovanja z de\xc5\xbeelami v razvoju (CPSDVR) ter se zaposlil v Izvr\xc5\xa1nem svetu skup\xc5\xa1\xc4\x8dine RS kot svetovalec za gospodarski razvoj Slovenije in Jugoslavije. V tem \xc4\x8dasu se je za\xc4\x8del samostojno u\xc4\x8diti kitaj\xc5\xa1\xc4\x8dino. Leta 1976 je od\xc5\xa1el na \xc5\xa1tudij na Kitajsko. Po polletnem te\xc4\x8daju kitajskega jezika v Pekingu je \xc5\xa1tudij nadaljeval na Nanjin\xc5\xa1ki univerzi (en:Nanjing University), kjer je magistriral iz kitajske zgodovine. Po vrnitvi v Ljubljano je za\xc4\x8del voditi lektorat kitajskega jezika na Filozofski fakulteti Univerze v Ljubljani. Tu je leta 1994 doktoriral iz kitajske ekonomije v \xc4\x8dasu dinastije Ming. _NEWLINE_Poro\xc4\x8den je s slikarko Wang Huiqin. Skupaj s soprogo sta zaslu\xc5\xbena za \xc5\xbeivahno kulturno izmenjavo med Kitajsko in Slovenijo.\n_START_SECTION_\nAkademska kariera\n_START_PARAGRAPH_\nVe\xc4\x8dino svojega raziskovanja posve\xc4\x8da kitajski ekonomiji, politiki, zgodovini in jeziku. Od leta 1995 je profesor na Katedri za sinologijo na Oddelku za azijske in afri\xc5\xa1ke \xc5\xa1tudije na Filozofski fakulteti Univerze v Ljubljani. Bil je med ustanovitelji oddelka in ga tudi vodil v letih 2003-2007. Leta 2015 se je upokojil, vendar \xc5\xa1e vedno predava. Leta 2016 je dobil naziv zaslu\xc5\xbenega profesorja za pomemben prispevek k razvoju sinologije in azijskih \xc5\xa1tudij v Sloveniji. _NEWLINE_ Od leta 2007 predava kitajsko zgodovino tudi na Filozofski fakulteti Univerze v Zagrebu._NEWLINE_Je \xc4\x8dlan Evropske zveze za Kitajske \xc5\xa1tudije (EACS). Leta 2006 je bil glavni organizator in gostitelji XVI. konference EACS v Ljubljani._NEWLINE_Bil je ustanovni \xc4\x8dlan revije Kulture iztoka, ustanovljene leta 1984 v Beogradu in \xc4\x8dlan uredni\xc5\xa1kega odbora do leta 1990._NEWLINE_Med letoma 2008-2009 je sodeloval v projektu medkulturnega sodelovanja med EU in Kitajsko Hallerstein. V okviru tega projekta je imel predavanja na simpozijih o Hallersteinu v Sloveniji, Avstriji, \xc4\x8ce\xc5\xa1ki, na Portugalskem in v Pekingu na Kitajskem. Ob koncu projekta je uredil monografski zbornik o Hallersteinu v angle\xc5\xa1\xc4\x8dini, ki je bil nato preveden tudi v kitaj\xc5\xa1\xc4\x8dino.  _NEWLINE_Po svetovni finan\xc4\x8dni krizi 2009 se posve\xc4\x8da predvsem prou\xc4\x8devanju vklju\xc4\x8devanja Kitajske v svetovno gospodarstvo in ekonomskih problemov globaliziranega sveta.'